Document ID: 31999D0644

ΑΠΟΦΑΣΗ ΤΗΣ ΕΠΙΤΡΟΠΗΣ
της 15ης Σεπτεμβρίου 1999
για ορισμένα μέτρα προστασίας που αφορούν εγγεγραμμένους ίππους που προέρχονται από τη Μαλαισία (Χερσόνησο)
[κοινοποιηθείσα υπό τον αριθμό Ε(1999) 2976]
(Κείμενο που παρουσιάζει ενδιαφέρον για τον ΕΟΧ)
(1999/644/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 91/496/ΕΟΚ του Συμβουλίου, της 15ης Ιουλίου 1991, για τον καθορισμό των βασικών αρχών σχετικά με την οργάνωση των κτηνιατρικών ελέγχων των ζώων προέλευσης τρίτων χωρών που εισάγονται στην Κοινότητα και για την τροποποίηση των οδηγιών 89/662/ΕΟΚ, 90/425/ΕΟΚ και 90/675/ΕΟΚ(1), όπως τροποποιήθηκε τελευταία από την οδηγία 96/43/ΕΚ(2), και ιδίως το άρθρο 18 παράγραφος 1,
Εκτιμώντας:
(1) ότι με την απόφαση 1999/420/ΕΚ(3) η Επιτροπή ενέκρινε ορισμένα μέτρα προστασίας που αφορούν εγγεγραμμένους ίππους που προέρχονται από τη Σιγκαπούρη και τη Μαλαισία (Χερσόνησος) λόγω εκδήλωσης της νόσου Nipah·
(2) ότι με βάση τις πληροφορίες που έδωσαν οι κτηνιατρικές αρχές της Μαλαισία φαίνεται σκόπιμο να επιτραπούν οι εισαγωγές εγγεγραμμένων ίππων από τη Μαλαισία (Χερσόνησος), υπό την προϋπόθεση ότι οι ίπποι αυτοί αντέδρασαν αρνητικά στη δοκιμή αντισωμάτων κατά του ιού της νόσου Nipah και δεν διέμεναν σε κατάλυμα που είχε μολυνθεί από τη νόσο αυτή·
(3) ότι η παρούσα απόφαση είναι σύμφωνη με τη γνώμη της μόνιμης κτηνιατρικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Για την προσωρινή εισαγωγή, την επανεισαγωγή μετά από προσωρινή εξαγωγή και τις εισαγωγές εγγεγραμμένων ίππων από την Μαλαισία (Χερσόνησος) απαιτείται συμπληρωματικό πιστοποιητικό υπογραφόμενο από τις κεντρικές αρμόδιες κτηνιατρικές αρχές της Μαλαισίας.
2. Το πιστοποιητικό της ανωτέρω παραγράφου 1 θα περιέχει τις εξής εγγυήσεις:
- κατά τη διάρκεια των τελευταίων 60 ημερών ο ίππος δεν έχει διαμείνει σε μονάδες στις οποίες έχουν επιβεβαιωθεί από τις αρμόδιες αρχές κρούσματα της νόσου Nipah κατά τη διάρκεια των τελευταίων 60 ημερών,
- ο ίππος έχει υποβληθεί σε εγκεκριμένη δοκιμή οροεξουδετέρωσης είτε ELISA, για την ανίχνευση αντισώματος του ιού της νόσου Nipah, η οποία έχει διενεργηθεί σε εργαστήριο που έχει υποδειχθεί από τις αρμόδιες αρχές με αρνητικά αποτελέσματα επί δείγματος αίματος που έχει ληφθεί εντός 14 ημερών από την αποστολή προς την Ευρωπαϊκή Κοινότητα στις ... (συμπληρώνεται η ημερομηνία αιμοληψίας).
Άρθρο 2
Τα κράτη μέλη τροποποιούν τα μέτρα που εφαρμόζουν έναντι της Μαλαισίας για να τα ευθυγραμμίσουν προς την παρούσα απόφαση.
Τα κράτη μέλη ενημερώνουν σχετικώς την Επιτροπή.
Άρθρο 3
Η παρούσα απόφαση εφαρμόζεται μέχρι τις 31 Δεκεμβρίου 1999.
Άρθρο 4
Η παρούσα απόφαση απευθύνεται στα κράτη μέλη.
Βρυξέλλες, 15 Σεπτεμβρίου 1999.

Labels: 0
3
18
6